U-I-337/06
Natisni
Opravilna št.:
U-I-337/06
Datum odločitve:
10. 4. 2008
ECLI:
ECLI:SI:USRS:2008:U.I.337.06
Akt:
Uredba o državnem lokacijskem načrtu za navezavo Luke Koper na avtocestno omrežje (Uradni list RS, št. 79/04 in 109/04)
Izrek:
Pobuda za začetek postopka za oceno ustavnosti in zakonitosti Uredbe o državnem lokacijskem načrtu za navezavo Luke Koper na avtocestno omrežje (Uradni list RS, št. 79/04 in 109/04) se zavrže.
Evidenčni stavek:
V primerih, ko izpodbijani predpis ne učinkuje neposredno, izkazujejo pobudniki pravni interes za oceno ustavnosti in zakonitosti izpodbijanega predpisa šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Iztok Terček, Črni kal in drugi
Datum vloge:
20. 7. 2006
Vrsta odločitve:
sklep
Vrsta rešitve:
zavrženje
Dokument:
US28063
Dokument v PDF obliki:
U-I-337-06.pdf
105 KB
Prenesite datoteko
U-I-337/06-6
10. 4. 2008
SKLEP
Ustavno sodišče je v postopku za preizkus pobude Iztoka Terčka, Črni kal, in drugih, na seji 10. aprila 2008
sklenilo:
Pobuda za začetek postopka za oceno ustavnosti in zakonitosti Uredbe o državnem lokacijskem načrtu za navezavo Luke Koper na avtocestno omrežje (Uradni list RS, št. 79/04 in 109/04) se zavrže.
Obrazložitev
1. Pobudniki izpodbijajo Uredbo o državnem lokacijskem načrtu za navezavo Luke Koper na avtocestno omrežje (v nadaljevanju Uredba), kolikor načrtuje gradnjo Bertoške vpadnice, rondoja, kamionskega terminala in bencinskega servisa Bertoki na zemljiščih, ki jih imajo v dolgoročnem najemu. Zaradi načrtovane gradnje naj bi se poslabšali pogoji za pridelavo hrane. Menijo, da je pred izvajanjem Uredbe treba izvesti dodatno celovito presojo vplivov na okolje. Zatrjujejo neskladje Uredbe z 71. členom Ustave, z Zakonom o urejanju prostora (Uradni list RS, št. 110/02 in 8/03 – popr. – ZUreP-1), z Zakonom o kmetijskih zemljiščih (Uradni list RS, št.56/96 in nasl. – ZKZ) in z Zakonom o naravnem rezervatu Škocjanski zatok (Uradni list RS, št. 20/98 – ZNRŠZ).
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji (sklep Ustavnega sodišča št. U-I-251/07 z dne 10. 1. 2008, Uradni list RS, št. 6/08) se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS.
3. Neposredno na podlagi izpodbijane Uredbe gradnja ni možna, saj mora upravni organ z odločbo dovoliti gradnjo in predpisati konkretne pogoje, ki jih je treba pri gradnji upoštevati. Tako iz razlogov, navedenih v sklepu št. U-I-251/07, pobudniki niso izkazali pravnega interesa. Zato je Ustavno sodišče njihovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik